የክልሉ አትክልትና ፍራፍሬ ዘርፍ ትኩረት ተነፍጎታል፡፡
በአማራ ክልል ከሌሎች ክልሎች የሚገቡ የአትክልትና ፍራፍሬ ዘሮች በበሽታ የተጠቁ መሆን፣ በደንብ ያልበሰሉ መሆን እና በሕገ ወጥ መንገድ በተለያዩ ባለሙያዎች በመገዛታቸው ለብልሽት እየተዳረጉ ነው፡፡ የክልሉ የዕፅዋት ዘርና ሌሎች የግብርና ግብዓት ጥራት ቁጥጥር ኳራንታይን ባለስልጣን የዘር ጥራት ቁጥጥር ዳይሬክተር ጉርሜሳ ኤጀታ ‹‹ችግሩ ከአስር ዓመታት በፊት የጀመረ ነው›› ብለዋል፡፡ በክልሉ በተለያዩ ቦታዎች በአትክልትና ፍራፍሬ ምርቶች ላይ የገባው በሽታ ጥራቱን የጠበቀና በባለሙያ የተመከረ ዘር ከመውሰድ የቀሩ ስህተቶች ውጤት መሆኑንም ተናግረዋል፡፡በየወቅቱ የሚፈጠሩ የዕፅዋት በሽታዎችን ለመቆጣጠር ተቋማቸው በመሥራቱ ነፃ የሆኑ አካባቢዎች እንዲፈጠሩ ቢያደርግም  ከሌሎች አካባቢዎች የሚመጣው ዘር በዘርፉ ተፅዕኖ መፍጠሩ አይቀሬ መሆኑንም አቶ ጉርሜሳ ተናግረዋል፡፡‘‘ከሌሎች አካባቢዎች የሚመጡ የዕፅዋት ዘሮችን ግዥ የሚፈፅመው ግብርና ቢሮ ነበር’’ ያሉት ዳይሬክተሩ ችግሩን በዘላቂነት ለመፍታት ባለስልጣኑ በ2012 ዓ.ም ሙሉ በሙሉ ከክልሉ ውጭ የሚመጡ ዝርያዎች እንዳይኖሩ ማድረጉን አስታውቀዋል፡፡የአትክልትና ፍራፍሬ ዘሮች ፍላጎትን መመለስ የሚችል በክልሉ በሰሜን ሸዋ ሦስት ወረዳዎች፣ በባሕር ዳር ደቅ እና በአዊ ብሔረሰብ አስተዳደር ጃዊ አካባቢዎች የሚባዙ ዘሮችን መጠቀም የሚያስችል አሠራር መዘርጋታቸውን ገልጸዋል፡፡የአማራ ክልል ግብርና ቢሮ የአትክልትና ፍራፍሬ፣ መስኖ ውኃ አጠቃቀም ዳይሬክተር ይበልጣል ወንድምነው ደግሞ ‘‘ከሌላ ክልል የሚመጡ ዝርያዎች በበሽታ መጠቃት ብቻ ሳይሆን የጥራት ጉድለት የነበራቸው ናቸው’’ ብለዋል፡፡ ዘሮችን ሄደው ማምጣት እና የጥራት ደረጃቸውን መቆጣጠር የክልሉ ኳርንታይን ባለስልጣን ሥራ ነበር፤ ይሁን እንጂ በሰው ኃይል እጥረት ምክንያት በግብርና ባለሙያዎች እየተሸፈነ መሆኑንም ተናግረዋል፡፡ በየዓመቱ በሚሊዮኖች ብር እየተበጀተ ከሚገዙት ችግኞች 50 በመቶዎቹ በጥራት ችግር ሳይበቅሉ የሚቀሩ እንደነበሩም ተናግረዋል፡፡ ከክልል ውጭ የሚመጡ አትክልትና ፍራፍሬዎች እንዲቀሩ በተደረገው መሠረትም እየሠሩ መሆናቸውን ተናግረዋል፡፡ማንጎ በዚህ ወቅትም በበሽታ መጠቃቱን የተናገሩት አቶ ይበልጣል አማራ ክልል መፍትሔ ለመፈለግ እየሠራ መሆኑን ጠቅሰው ሌሎች ክልሎች ግን በበሽታው ምክንያት ከማንጎ ምርት እየወጡ መሆኑን ተናግረዋል፡፡